Søborg, den 18.12.2024

**Til Gladsaxebladet**

Læserbrev/

Debatindlæg

**Op på jernhesten!**

for din sundhed, klimaet og miljøet

Her er nogle af årets julegaver fra Cyklistforbundet i Gladsaxe. Tryghed, fremkommelighed og sikkerhed skal få flere til at cykle, så det fokuserer vi på at forbedre. Det er ovenikøbet sundt at cykle og hurtigere når bilerne holder i kø. God fornøjelse.

Vi er så privilegerede at blive hørt af politikerne og i forvaltningen. Men de har begrænsede muligheder i forhold til økonomi, anlægsloft mm. Vi kunne ønske os samme prioritering af cyklisme som i Holland.

Hvis der var flere personer i forvaltningen, ville nogle af de mange mulige samt de allerede besluttede tiltag for cyklister kunne fremmes. Det er to år siden at sikre ankomstzoner ved skolerne blev vedtaget i trafiksikkerhedsplanen. Der planlægges nu en toårig forsøgsordning ved en skole i Gladsaxe, mens Gentofte, København, Odense m.fl. i flere år har haft sikre ankomstzoner ved skoler. Når skolebørnene får gode vaner med at cykle, vil de også cykle fremover.

Hver eneste gang der lægges restriktioner i vejen for biler, vil forvaltningen blive mødt med protester. Det koster tid at ændre vaner, og for tiden kan det også koste stemmer ved det forestående kommunalvalg. Er det årsag til langsommeligheden?

Hvad har Cyklistforbundet alligevel opnået? Gladsaxe Kommune har mere end 100 bomme, se foto, og nu er der to mindre! Der bliver nok endnu færre efterhånden, først i Mørkhøj nær skolen. I Mørkhøj industrikvarter er fremkommeligheden også blevet forbedret på to af de 4 stier ind til kvarteret.

Trygheden har vi også fokuseret på. Regnvandsriste skal vende på tværs af kørselsretningen for at cykler og løbehjul ikke skal køre ned rillerne. Det er blevet udbedret for 12 riste på Mars Alle. Lige nu kommenterer vi på de 6 stationer, kaldet forpladser, ved letbanens stop. Fx er god cykelparkering på forpladserne et incitament til at få folk fra biler over i letbanen.

Inger Plum
Cyklistforbundet i Gladsaxe